Men dagen slutter med regn.

Langt de fleste danskere fik mulighed for at se lørdagens solopgang, der fandt sted mellem klokken 7.43 og 8.13. En relativ tør luft strømmer nemlig ned over Danmark fra nordvest, som får lørdagen til at starte med nogen sol over det meste af landet. Imellem solstrejfene er der dog risiko for, at der kommer en enkelt lokal regn- eller sludbyge forbi. I løbet af dagen vil der efterhånden komme skyer ind fra vest, der lørdag aften bliver vekslet til et udbredt regnvejr. Starter med sol og blæst Lørdag starter altså med gode muligheder for noget sol. Men det er med at finde en lækrog, hvis man vil nyde solens stråler i dag. En frisk til hård vind fra vest vil nemlig sørge for, at den følte temperatur ligger på omkring frysepunktet. De byger, der måtte komme i løbet af morgen- og formiddagstimerne, vil hovedsageligt være at finde i Jylland. Du kan orientere dig om bygernes færden på TV 2 VEJRETs radar. Skyerne kommer Fra omkring middagstid vil det blive mere overskyet over de vestlige landsdele. Det er et lavtryk vest for Norge, der i eftermiddag og aften sender skyer og regn ind til Danmark. I eftermiddag vil det dog holde overvejende tørt, men lokale byger vil stadig kunne komme forbi. I takt med at det bliver mere overskyet, forventes der flere byger. Temperaturen i eftermiddag når op mellem 4 og 6 graders varme. Men da det fortsat vil være blæsende med op til kuling langs vestkysten, bliver lørdagen en kølig omgang. Regnfuld lørdag aften Skal man ud af døren lørdag aften er regntøjet det gode valg. Fra omkring aftensmadstid går et større regnvejr i land i de vestlige egne, der i aftenens løb vil brede sig til det meste af landet.